NARIADENIE KOMISIE (ES) č. 1087/2008
z 5. novembra 2008,
ktorým sa mení a dopĺňa nariadenie (ES) č. 423/2008 ustanovujúce niektoré podrobné pravidlá na uplatňovanie nariadenia Rady (ES) č. 1493/1999 a ustanovujúce Zákonník Spoločenstva pre vinárske (oenologické) postupy a procesy, pokiaľ ide o prílohu XVII
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 46,
keďže:
(1)
V prílohe V časti C ods. 4 nariadenia (ES) č. 1493/1999 sa ustanovuje, že maximálne hodnoty zvýšenia obsahu alkoholu vo víne sa v rokoch, keď meteorologické podmienky boli výnimočne nepriaznivé, môžu zvýšiť až o 1 obj. %.
(2)
V článku 27 nariadenia Komisie (ES) č. 423/2008 (2) sa určuje, že tieto roky s nepriaznivými meteorologickými podmienkami a vinohradnícke zóny, zemepisné regióny a príslušné odrody sa majú ustanoviť v prílohe XVII k uvedenému nariadeniu.
(3)
Z dôvodu výnimočne nepriaznivého počasia počas roku 2008 maximálne hodnoty zvýšenia prirodzeného obsahu alkoholu stanovené v prílohe V časti C ods. 3 nariadenia (ES) č. 1493/1999 neumožňujú výrobu vína vo vinohradníckych regiónoch Spojeného kráľovstva, pre ktoré by za bežných okolností existoval trhový dopyt. Spojenému kráľovstvu by sa preto malo povoliť zvýšenie prirodzeného obsahu alkoholu až o 4,5 obj. %.
(4)
Nariadenie (ES) č. 423/2008 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Do tabuľky v prílohe XVII k nariadeniu (ES) č. 423/2008 sa pridáva riadok v tomto znení:
„2.
2008
A
Anglicko, Wales
Povolené odrody viniča hroznorodého“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. novembra 2008